De to nordjyske ishockeyspillere Julian Jakobsen og Nicolai Meyer indtager i disse dage en hovedrolle ved vinter-OL i Beijing. Tirsdag morgen kunne de på isen give hinanden et stort kram. Begge spillere havde nemlig stor andel i et dansk comeback mod Letland. Danmark var her til morgen bagud 1-2 til Letland i ottendedelsfinalerne, og et exit lurede forude. Julian Jakobsen og Nicolai Meyer ville det dog anderledes. Meyer var i oplæggerens rolle, mens Aalborg Pirates-spilleren Julian Jakobsen smadrede pucken i kassen til 2-2. Scoringen gav danskerne ny energi. Bare fem minutter senere bragte Danmark sig foran 3-2, og den føring holdt til slut. - Der er ikke noget større. Det er kæmpestort. Der er ikke noget, der når det her til sokkeholderne. Jeg er stolt af, at vi holder tungen lige i munden, selvom vi til tider er presset tilbage på banen. Det er vores stærke kollektiv, der sørger for, at vi vinder i dag, siger Julian Jakobsen fra en telefonlinje i Beijing. Får ikke pucken med hjem Julian Jakobsen var selvsagt enormt glad for scoringen i ottendedelsfinalen. Det er første gang, han deltager i OL, og han har hele sin professionelle karriere drømt om at komme med. En drøm som næsten har virket uopnåelig. - Jeg ville lyve, hvis jeg sagde, at jeg ikke havde drømt om at lave et mål til vinter-OL. Det er virkelig en fed fornemmelse. Det hele gik så hurtigt, og man når ikke rigtigt at tænke så meget over det. Men det er da specielt. Når man bliver spurgt ind til det, så går det for alvor op for én, hvor stort det egentligt er, siger han. Trods scoringen måtte Pirates-kaptajnen ikke få pucken, som han kanonerede i kassen, med hjem. Nej, den fik jeg desværre ikke med hjem. Dem er de ret nærrige med hernede, men det overlever jeg nok også, sagde ishockeyspilleren med et grin. Svær kvartfinalemodstander Nu venter Rusland i kvartfinalen. I gruppespillet måtte Danmark indkassere et nederlag på 0-2 til ishockey-stormagten. Trods en rolle som underdog tror Julian Jakobsen på, at Danmark kan skabe sensationen. - Der er muligheder til stede. Vi kommer nok i den defensive rolle, ligesom sidst vi mødte dem. Men vi tror på, at det kan lade sig gøre at skabe overraskelsen. En sejr forudsætter dog, at vi er ekstremt kyniske, siger han.
OL virkede som en uopnåelig ting for Julian Jakobsen. Nu indtager han en hovedrolle ved vinterlegene.